Узыншагъэм ухуэзышэ лъагъуэ
Узыншагъэм и дунейпсо махуэм Налшык щекIуэкIащ «Узыншагъэм ухуэзышэ лъэбакъуэ 10.000» Iуэхугъуэр.
«Лига здоровья нации» урысей жылагъуэ зэгухьэныгъэм и щIыналъэ къудамэм къыхилъхьа Iуэхур даIыгъащ КъБР-м Узыншагъэр хъумэнымкIэ министерствэм, КъБКъУ-м и медицинэ факультетым, Налшык къалэ администрацэм, университе-тым медицинэ профилактикэмкIэ и республикэ центрым.
Зэхыхьэм хэтащ КъБР-м и Парламентым и УнафэщIым и къуэдзэ Жанатаев Сэлим, республикэм узыншагъэр хъумэнымкIэ и министр Хъубий Марат, КъБКъУ-м и проректор Къумыкъу Iэуес, университетым и медицинэ къудамэм и декан Мизиев Исмэхьил, КъБР-м Узыншагъэр хъумэнымкIэ и министерствэм и Жылагъуэ советым, КъБР-м и Пенсионерхэм я зэгухьэныгъэм, КъБР-м и ЦIыхубзхэм я союзым хэтхэр, волонтёрхэр, медицинэ IуэхущIапIэхэр, курыт еджапIэхэр, нэгъуэщIхэри. МылъкукIэ щIэгъэкъуэн яхуэхъуащ Налшык хьэлвэ заводымрэ «Azzurro» фитнес-клубымрэ.
КъБР-м узыншагъэр хъумэнымкIэ и министр Хъубий Марат зэIущIэр къыщызэIуихым, къызэхуэсахэм ягу къигъэкIыжащ хирург цIэрыIуэ Амосов Николай и псалъэхэр: «Дохутырхэм узыр ягъэхъуж, узыншагъэр хъумэныр дэтхэнэ зыми и къалэнщ. Нэхъыбэрэ къэкIухьын, узыншагъэм зэран хуэхъу хьэл мыхъумыщIэхэр IэщIыб щIын хуейщ. ЦIыхум нэхъ лъапIэ дыдэу иIэр узыншагъэращи, ар къыдгурыIуэу дызыкIэлъыплъыжыпхъэщ».
— ГъащIэм жыджэру хэт, лэжьыгъэм, жылагъуэ Iуэхум, еджэныгъэм щыпэрыт, апхуэдэу зи узыншагъэр зыхъумэжыну хущIэкъу цIыхухэрщ нобэ мыбдежым къыщызэхуэсар. Шэч къытесхьэркъым, фэ фщыщ дэтхэнэ зыми зыхущIэкъур зэрызригъэхъулIэфынум, — захуигъэзащ Iуэху щхьэпэм хэтхэм КъБКъУ-м и проректор Къумыкъу Iэуес.
«Лига здоровья нации» урысей жылагъуэ зэгухьэныгъэм и щIыналъэ къудамэм и унафэщI Къэмбэчокъуэ Заретэ гъащIэ узыншэ ехьэкIыным къыхуезыджэ зэхыхьэр егъэкIуэкIыныр къыдэзыIыгъахэми абы кърихьэлIахэми фIыщIэ яхуищIащ.
«Узыншагъэм ухуэзышэ лъэбакъуэ 10.000» Iуэхум хэтахэм ящыщу къагъэлъэгъуа гъуэгуанэр япэу къезыхьэлIахэу курыт школым и класс нэхъыжьхэм щIэс Уэт Рустам, КъБКъУ-м и медицинэ факультетым и 2-нэ курсым и студентхэу Тагиев Фарид, Нот Аскэр сымэ «Azzurro» фитнес-клубым зэрыкIуэну тхылъ иратащ. Жылагъуэ зэгухьэныгъэхэм я лIыкIуэхэм ящыщу пашэ хъуащ КъБР-м и Жылагъуэ палатэм, КъБР-м Узыншагъэр хъумэнымкIэ и министерствэм и Жылагъуэ советым хэт КъуэщIысокъуэ Александр. КъищынэмыщIауэ жылагъуэ зэгухьэныгъэхэм я лIыкIуэхэм ящыщу цIыху 30-м «Лига здоровья нации» урысей жылагъуэ зэгухьэныгъэм и щIыналъэ къудамэм къыбгъэдэкI саугъэтхэр иратащ. Зэхыхьэм нэхъ жыджэру зыкъыщызыгъэлъэгъуа цIыху 300-м КъБР-м Узыншагъэр хъумэнымкIэ и министерствэм, КъБКъУ-м и медицинэ къудамэм я щIыхь тхылъхэр хуагъэфэщащ.
КъБР-м Узыншагъэр хъумэнымкIэ
и министерствэм и пресс-IуэхущIапIэ.
